घर-कार खरीदने का सपना पूरा करेगा SBI, फेस्टिव सीजन में सस्ती दरों पर दे रहा है कर्ज  
कार के लिए कर्ज पर प्रसंस्करण शुल्क हटा
बैंक 8.70 प्रतिशत की शुरुआती ब्याज दर पर दे रहा कर्ज
ब्याज में भी नहीं की जाएगी बढ़ोतरी
स्टेट बैंक ने त्योहारी मौसम में कार के लिए कर्ज पर प्रसंस्करण शुल्क हटा लिया है. बैंक 8.70 प्रतिशत की शुरुआती ब्याज दर पर कर्ज दे रहा है. साथ ही ब्याज में वृद्धि भी नहीं की जाएगी. इससे ग्राहकों को ब्याज दर में उतार - चढ़ाव का सामना नहीं करना पड़ेगा. बैंक की वेबसाइट या डिजिटल मंच योनो के जरिए कार कर्ज के लिए आवेदन करने वाले ग्राहक को ब्याज दर में 0.25 प्रतिशत की छूट दी जाएगी. वेतनभोगी ग्राहक कार की सड़क पर कीमत (ऑन रोड कीमत) का 90 प्रतिशत तक कर्ज ले सकते हैं.हाल ही में एसबीआई ने एमसीएलआर में 0.15 प्रतिशत की कटौती की है. जिसके चलते अप्रैल 2019 से अब तक उसके आवास ऋण के ब्याज दरों में 0.35 प्रतिशत की कमी हो चुकी है.
एसबीआई ने कहा कि बैंक ने रेपो दर आधारित कर्ज के रूप में 8.05 प्रतिशत की ब्याज दर से सबसे सस्ते होम लोन की पेशकश की है. यह दर एक सितंबर से सभी मौजूदा और नए कर्ज पर लागू होगी.
बैंक अपने ग्राहकों को 20 लाख रुपये तक का व्यक्तिगत कर्ज (पर्सनल लोन) 10.75 प्रतिशत की ब्‍याज दर पर देगा. कर्ज को चुकाने की अवधि 6 साल होगी. इससे ग्राहकों पर मासिक किस्त (ईएमआई) का बोझ कम होगा. इसके अलावा वेतनभोगी खातेधारकों को योनो ऐप के जरिए पांच लाख रुपये तक का पूर्व - अनुमोदित डिजिटल कर्ज भी ले सकते हैं. बैंक ने शिक्षा के लिए भी आकर्षक दर पर कर्ज देने की पेशकश की है. देश में पढ़ने के लिए 50 लाख रुपये तक और विदेश में पढ़ने के लिए 1.50 करोड़ रुपये तक का कर्ज 8.25 प्रतिशत की दर पर उपलब्ध होगा. कर्ज वापस करने की अवधि 15 साल होगी.